Eternal Sunshine (ալբոմ)

«**Eternal Sunshine**» (), ամերիկացի երգչուհի Արիանա Գրանդեի յոթերորդ ստուդիական ալբոմը։ Այն թողարկվել է 2024 թվականի մարտի 8-ին Republic Records ընկերության կողմից։ 3 տարվա դադարից հետո սա նրա առաջին նոր ալբոմն է (վերջինը 2020 թվականին թողարկված «Positions» ալբոմն էր)։ Ալբոմի երգերի հեղինակները և պրոդյուսերներն են Գրանդեն, Մաքս Մարտինը, Իլյա Սալմանզադեն, Օսկար Գյորեսը և այլք։ «Eternal sunshine»-ը փոփ և ռիթմ ընդ բլյուզ ոճերի ալբոմ է, որի վրա ազդել են պարային երաժշտության ժանրերը՝ հատկապես սինթ-փոփը և հաուսը։ Ալբոմը բնութագրվում է միջին տեմպի սինթեզատորներով, նուրբ կիթառի և լարային գործիքների տարրերով։

Գրանդեն ալբոմի անվանումը ստացել է 2004 թվականի ամերիկյան «Մաքուր բանականության հավերժ փայլատակում» ֆիլմից։ Նա ալբոմը պատկերացրել է որպես խոցելիության և զվարճանքի համադրություն՝ ներշնչվելով իր անձնական կյանքի փորձառություններից։ Թողարկման պահից սկսած «Eternal sunshine»-ը ստացել է բարձր գնահատականներ քննադատների կողմից՝ իր զուսպ վոկալի և երաժշտության, ինչպես նաև թեմաների էմոցիոնալ խոցելիության համար, սակայն որոշները քննադատել են երգերը՝ համարելով դրանք ոչ լիարժեք։

ԱՄՆ-ում ալբոմը զբաղեցրել է առաջին հորիզոնականը «Billboard 200» չարթում՝ նշանավորելով այս աղյուսակում Գրանդեի վեցերորդ անգամ առաջին հորիզոնական զբաղեցնելը։ Դրա առաջին երկու սինգլները («Yes, And?» և «We Can't Be Friends (Wait for Your Love)») հայտնվել են «Billboard Hot 100»-ի առաջին հորիզոնականներում՝ դարձնելով Գրանդեին այն կինը, որը այդ չարթում ունի ամենաշատ թիվ մեկ դեբյուտները։ «Eternal sunshine»-ը  ռեկորդային հիթ-շքերթները գլխավորել է ևս տասներեք երկրներում։ Գրանդեն ալբոմը գովազդել և քննարկել է ռադիո հաղորդավարներ Զաք Սանգի և Զեյն Լոուի հետ կազմակերպված ծրագրերում, ինչպես նաև  եղել է 2024 թվականի մարտի 9-ի «Շաբաթ երեկոյան ուղիղ եթերում» հաղորդման երաժշտական հյուր։ Նա ալբոմի երգերը կատարել է 2024 թվականի Met Gala-ում և «Ջիմի Ֆելոնի երեկոյան շոու» հաղորդման ընթացքում։

«Eternal sunshine» ալբոմի ստանդարտ տարբերակը չունի հյուր կատարողներ, սակայն ներառում է Արիանա Գրանդեի տատիկի՝ Մարջորի Գրանդեի խոսքերը՝ «Ordinary Things» և աստղաբան Դիանա Գարլանդի խոսքերը՝ «Saturn Returns Interlude» երգերում։ Ալբոմի ընդլայնված տեսակը, որը ներառում է ստանդարտ ալբոմի չորս երգերի փոփոխված տարբերակները, թողարկվել է 2024 թվականի մարտի 10-ին։ Լրացուցիչ երգերը ընդգրկում են ավստրալիացի երգիչ Թրոյ Սիվանի և ամերիկացի երգչուհի Մրայա Քերիի մասնակցությունը։

## Նախապատմություն
[thumb|upright|left|[Մաքս Մարտինը հեղինակել է «Eternal Sunshine» ալբոմի 13 երգերից 11-ը]]
2022 թվականի մայիսի 12-ին` իր վեցերորդ ստուդիական ալբոմի՝ «Positions»-ի (2020) թողարկումից 19 ամիս անց, Արիանա Գրանդեն հստակեցրել է, որ նոր ալբոմ չի ձայնագրի մինչև չավարտի «Չարը» (2024) ֆիլմի նկարահանումները, որը Բրոդվեյի համանուն մյուզիքլի կինոադապտացիան է և որտեղ նա մարմնավորում է Գլինդայի կերպարը։ 2023 թվականի հոկտեմբերին նա առաջին անգամ կատակով ակնարկել է մոտալուտ ալբոմի մասին՝ հրապարակելով «ag7: goat mother» գրառումը իր ինստագրամյան էջում։ Նկարների շարքում ընդգրկված էր նաև մի լուսանկար Արիանայից և նրա շվեդ պրոդյուսեր ու երկար տարիների համագործակից Մաքս Մարտինից՝ արված Նյու Յորքի «Jungle City Studios»-ում։

2023 թվականի դեկտեմբերի 7-ին և 17-ին Արիանա Գրանդեն կիսվել է մի շարք նկարներով և տեսահոլովակներով, որտեղ նա աշխատում է ձայնագրման ստուդիաներում և խմբագրում իր աուդիո ֆայլերը։ Ի տարբերություն նախորդ շրջանների, նա շեշտել է, որ գալիք ալբոմի երգերից նախապես հատվածներ չեն հրապարակվի։ 2023 թվականի դեկտեմբերի 27-ին երգչուհին իր սոցիալական մեդիայի միջոցով հաստատել է 2024 թվականի ալբոմի թողարկումը։ Նա ինստագրամում հրապարակել է տեսանյութերի շարք, որոնցում երևում է, թե ինչպես է լաց լինում ձայնագրման ստուդիայում և թե ինչպես է նրա մայր Ջոանը պարում իր նոր երգերից մեկի ներքո։ Արիանան հրապարակումը մակագրել էր «Կտեսնվենք հաջորդ տարի» և նշել մի քանի այլ հաշիվներ, այդ թվում՝ շվեդ երաժիշտ Իլյա Սալմանզադեին, երաժշտական տեսահոլովակների ռեժիսոր Քրիստիան Բրեսլաուերին և Republic Records-ին։ Երգչուհին անդրադարձել է լաց լինելու և պարելու լուսանկարներին՝ դրանք համարելով «ալբոմի երկու տրամադրություններ»-ը։ Արիանայի «R.E.M. Beauty» բրենդի «On Your Collar» շրթներկի «Attention» երանգով փաթեթները, որոնք ներառում էին Գրանդեի կարմիր շրթունքների լուսանկարը և նրա կողմից ինստագրամում հրապարակված գրառման մակագրությունը, ուղարկվել են երկրպագուներին։ 2024 թվականի հունվարի 17-ին Գրանդեն իր սոցիալական հարթակներում հայտարարել է ալբոմի վերնագիրը՝ «Eternal Sunshine» և դրա թողարկման ամսաթիվը։

## Գաղափար
Գրանդեն «Eternal Sunshine»-ը բնութագրել է որպես «փոքր-ինչ գաղափարական ալբոմ», որը բաղկացած է «նույն պատմության, նույն փորձառության տարբեր հատվածներից»։ Նա բացատրել է, որ ալբոմը ընդգրկում է «շատ խոցելի» երգերից մինչև պարային ստեղծագործություններ, որտեղ նա փորձում է մարմնավորել այն, ինչ մարդիկ երբեմն ակնկալում են իրենից, և միաժամանակ զվարճանալ դրանով։ Republic Records-ի համանախագահ Ուենդի Գոլդստեյնն ալբոմը նկարագրել է որպես Գրանդեի նախորդ ալբոմների «բարելավված տարբերակ»` այն անվանելով «Sweetener»-ի և «Thank U, Next»-ի համադրություն։

## Ձայնագրություն և արտադրություն
Տեսանյութում, որը Գրանդեն կիսվել է իր սոցիալական հաշիվներում և որտեղ նա ներկայացնում էր նոր ալբոմի մի քանի երգեր Republic Records-ի անձնակազմին, Արիանան բացահայտել է, որ 2023 թվականի SAG-AFTRA-ի գործադուլը ստիպել է ժամանակավորապես դադարեցնել «Չարը» ֆիլմի նկարահանումները, ինչի հետևանքով նա եկել է ստուդիա և սեպտեմբերին սկսել է աշխատել ալբոմի վրա։ Նա հավելել է, որ մի քանի շաբաթ աշխատել է Մաքս Մարտինի հետ և ինքնուրույն զբաղվել պրոդյուսինգով։ Կանոնավոր վոկալ ձայնագրությունները և նվագախմբերը կազմակերպվել են նոյեմբերին։ Ալբոմի ստեղծման աշխատանքները ավարտվել են 2023 թվականի դեկտեմբեր ամսվա վերջին։ Անդրադառնալով «Eternal Sunshine» ալբոմի ստեղծման շրջանին՝ Գրանդեն ասել է, որ «ամեն ինչ տեղի էր ունենում շատ արագ»։

## Երաժշտություն և խոսքեր
«Eternal Sunshine»-ը փոփ և ռիթմ ընդ բլյուզ ժանրերի ալբոմ է, որը ներառում է պարային երաժշտության տարրեր՝ հատկապես սինթ-փոփ և հաուս երաժշտություն։ «The Independent»-ից Հելեն Բրաունը այն նկարագրել է որպես «դանդաղ փոփ» ալբոմ, որը բաղկացած է միջին տեմպի սինթեզատորներից, լարային գործիքներից և մեղմ կիթառից։ «Variety»-ից Ջեմ Ասուադը զգացել է, որ Մարտինն ու Սալմանզադեն ալբոմին փոխանցել են «շատ շվեդական տրամադրություն և կառուցվածք»՝ ներշնչված դասական փոփից, ինչը անսովոր է անգլո-ամերիկյան երաժիշտների համար։ Տեքստային առումով՝ ալբոմը ներկայացնում է ծայրահեղ ինքնավստահ և ամբողջովին ինքնաքննադատական թեմաների համադրություն, որոնք ներշնչված են Գրանդեի անձնական հարաբերություններից։ «Billboard»-ը այն նկարագրել է որպես ինտրոսպեկտիվ ալբոմ, որտեղ Գրանդեն անդրադառնում է ինքն իրեն, երբ մուտք է գործում իր կյանքի չորրորդ տասնամյակ (բոլորում է 30 ամյակը):

## Երգեր
«Eternal Sunshine»-ը սկսվում է բացման «Intro (End of the World)» երգով, որը հիմնականում ներառում է լարային գործիքներ և մռայլ կիթառ։ Երգը սկսվում է Գրանդեի հարցով․ «Ինչպե՞ս կարող եմ ասել, որ ճիշտ հարաբերությունների մեջ եմ»։ Այս երգում նա նկարագրում է իր անհանգստությունները՝ կապված զուգընկերոջ հետ, և հարաբերությունների հնարավոր ավարտը։ Երկրորդ երգը՝ «Bye»-ը, Գրանդեի խոսքերով, ամենադժվարն է եղել ալբոմում գրել։ Նա նշում է. «Դժվար էր, քանի որ չէի ուզում, որ այն կոպիտ հնչի: Ուզում էի, որ այն հնչի որպես «պետք է հեռանամ, ուստի ցտեսություն»»: Գրանդեն ցանկանում էր, որ երգը պարունակի ինքնագիտակցության և պատասխանատվության զգացումներ, այլ ոչ թե լինի ամբողջովին անտարբեր։ Այն արագ տեմպով պարային փոփ երգ է՝ ներշնչված դիսկոյից և Ֆիլադելֆիական սոուլից։ Երրորդ երգը՝ «Don't Wanna Break Up Again»-ը, մռայլ, 90-ականներից ներշնչված փոփ և R&B երգ է, որը քննարկում է Գրանդեի հակասական զգացմունքները զուգընկերոջ հետ հարաբերությունների ավարտի վերաբերյալ։ Չնայած նա իր հարաբերությունները բնութագրում է որպես «վիճակախաղ»՝ գիտակցելով, որ դրանք պետք է ավարտվեն, երգը ցույց է տալիս ամուսնությունը ավարտելու նրա դժկամությունը և այն քայլերը, որոնք նա արել է այն փրկելու համար, ինչպես օրինակ՝ թերապիան։ «Rolling Stone»-ը առաջին երեք երգերը նկարագրել է որպես «յոթանասունականների փոփ»:

Ալբոմի միջնամասային երգը՝ «Saturn Returns»-ը, հիմնականում ներառում է աստղագուշակ Դիանա Գարլանդի յություբյան տեսանյութերից նմուշներ, որտեղ նա քննարկում է 29 ամյակի կարևորությունը մարդու կյանքում: Այն հորդորում է ունկնդրին արթնանալ և պարզել, թե ով է նա իրականում՝ նախքան ալբոմի հինգերորդ երգը: Միջնամասային երգից ուղիղ անցում է կատարվում «Eternal Sunshine» երգին, որի ընթացքում Արիանան կարծես հաշտվում է զուգընկերոջ սխալների և նրանց հարաբերությունների ճակատագրի հետ: Երգում նա ակնարկում է, որ իր նախկին ամուսինը՝ Դելտոն Գոմեզը, հնարավոր է դավաճանել է իրեն հարաբերությունների ընթացքում, և ցույց է տալիս է իր անորոշությունը ապագայի հանդեպ՝ «R&B-փոփ» բիթի ներքո: Ալբոմի վեցերորդ երգը՝ «Supernatural»-ը, ունի դանդաղ բիթ: Երգի բառերն այն մասին են, որ Գրանդեն սիրահարված է ինչ-որ մեկին և անբաժան է նրանից: Գրանդեն թույլ է տալիս, որ այս սերը ամբողջությամբ գրավի իր միտքը: Բառերը նաև ցույց են տալիս, որ Գրանդեն առաջ է շարժվում և պատրաստ է կրկին սիրել: «Billboard»-ը «Supernatural»-ը դասակարգել է որպես «Eternal Sunshine» ալբոմի ութերորդ լավագույն երգ և համեմատել այն «Sweetener» ալբոմի «Breathin» երգի հետ՝ նշելով, որ երկու երգերն էլ «անսպառ հիթեր են և մաքուր փոփ հաղթանակներ»:

Ալբոմի յոթերորդ՝ «True Story», և ութերորդ՝ «The Boy is Mine» երգերը հատուկ կերպով են տեղադրվել կողք-կողքի երգերի ցանկում և երկուսն էլ նկարագրվում են որպես 1990-ականների և 2000-ականների երաժշտությանը մոտ R&B երգեր։ Առաջինը Գրանդեի կողմից նկարագրվում է որպես «անհավատալի պատմություն՝ հիմնված բոլորովին անհավանական իրադարձությունների վրա»։ Երգում Արիանան անդրադառնում է մամուլին, որը ստեղծում է բամբասանքներ և «աղոթում իր անկման համար»՝ զվարճանալու նպատակով։ Դա միջին տեմպով R&B երգ է՝ «սահուն տատանումներով» և G-funk-ի տարրերով։ Երկրորդ երգը «բասով հագեցած» R&B ստեղծագործություն է, որի խոսքերը վերաբերում են մի տղամարդու, ում Գրանդեն hամարում է իր  ճակատագիրը։ Երգը ստեղծելու համար Արիանան ոգեշնչվել է «Fantasize» երգի դրական արձագանքներից։ «The Boy is Mine»-ը  վերջինիս «ընդլայված տարբերակն» է, ինչպես նաև 1998 թվականի նույնանուն երգի «վերաիմաստավորումը»։ Իններորդ երգը և ալբոմի առաջին սինգլը՝ «Yes, And?»-ը, արագ տեմպով  փոփ-հաուս երգ է, որի պրոդյուսինգում կան նաև բալրումի տարրեր։ Ալբոմի տասներորդ երգը՝ «We Can't Be Friends (Wait for Your Love)»-ը, համարվում է ալբոմի երկրորդ սինգլը։ Սինթ-վեյվ ազդեցությամբ սինթ-փոփ երգը նկարագրվում է որպես կրկնակի իմաստ ունեցող ստեղծագործություն, որտեղ Գրանդեն խոսում է անցյալի սիրելիի, ինչպես նաև մամուլի հետ իր հարաբերությունների մասին։ «I Wish I Hated You» երգը խոցելի և անկեղծ բալլադ է, որտեղ Գրանդեն խոստովանում է, որ կցանկանար, որ իր զուգընկերը ավելի վատ վերաբերվեր իրեն, որպեսզի նա կարողանար գտնել հանգստություն և առաջ շարժվել։ Տասնմեկերորդ երգը առանձնանում է իր մինիմալիստական էլեկտրոնային փոփ տարրերով։

## Թողարկում և առաջխաղացում

«Republic Records»-ը «Eternal Sunshine» ալբոմը թողարկել է 2024 թվականի մարտի 8-ին։ Այն թողարկվել է սթրիմինգ, թվային ներբեռնում, հինգ CD և վեց վինիլային LP տարբերակներով։ Նախապես պատվերներ ընդունվել են հունվարի 17-ից։ Մարտի 10-ին ալբոմի թվային ընդլայնված տարբերակը՝ «Slightly Deluxe»-ը, անսպասելիորեն թողարկվել է Գրանդեի վեբ-խանութում. այն ներառում էր չորս բոնուս երգեր, այդ թվում՝ «Supernatural»-ի ռեմիքսը Թրոյ Սիվանի հետ և «Yes, And?» երգի նախկինում թողարկված Մրայա Քերիի ռեմիքսը։ «Slightly Deluxe» տարբերակը սթրիմինգի ծառայություններում հասանելի է դարձել հաջորդ օրը։ 2024 թվականի հուլիսին Գրանդեն հայտնել է, որ ալբոմի դելյուքս տարբերակն արդեն մշակվում է, սակայն այն դեռևս չի թողարկվի իր «Չարը» ֆիլմի գովազդային պարտականությունների պատճառով։

### Մարքեթինգ
Ալբոմի երգերի ցանկը միանգամից ամբողջությամբ չի բացահայտվել։ Գրանդեն տարբեր օրերի ընթացքում աստիճանաբար է բացահայտել երգերի վերնագրերն ու դրանց հաջորդականությունը՝ սկսած 2024 թվականի հունվարի 27-ից, երբ նա ներկայացրել է երգեր 1-ը, 5-ը և 9-ը («Yes, And?»)։ Երգեր 2-ը, 6-ը և 10-ը բացահայտվել են փետրվարի 7-ին, որին հաջորդել են 3-րդ, 7-րդ և 11-րդ երգերը՝ փետրվարի 17-ին, իսկ 4-րդ, 8-րդ, 12-րդ և 13-րդ երգերը՝ փետրվարի 27-ին։ Բացի այդ, Գրանդեն փետրվարի 27-ին իր սոցիալական ցանցերում բացահայտել է ալբոմի որոշ երգերի խոսքեր։ Ալբոմի թիզերը, որում երգչուհին մասնակցում է ալբոմի շապիկներից մեկի լուսանկարահանմանը, թողարկվել է 2024 թվականի մարտի 6-ին։

Գրանդեն հայտնվել է «Amazon Music» երաժշտական փոդքաստի «Zach Sang Show» հաղորդման երկմաս հարցազրույցում՝ ալբոմը քննարկելու նպատակով։ Առաջին մասը թողարկվել է 2024 թվականի փետրվարի 27-ին։ Այն կենտրոնանում էր ստեղծագործական գործընթացի վրա։ Երկրորդ մասը թողարկվել է մարտի 8-ին, որտեղ Արիանան մանրամասնում է յուրաքանչյուր երգը։ Գրանդեն նաև հարցազրույց է տվել Զեյն Լուին՝ «Apple Music 1» ռադիոկայանի համար, որը հեռարձակվել է մարտի 7-ին։ Նա հայտնվել է «Ջիմի Ֆելոնի երեկոյան շոու» հաղորդմանը 2024 թվականի հունիսի 6-ին՝ քննարկելու «Չարը» (2024) ֆիլմն ու ալբոմի երրորդ սինգլը՝ «The Boy Is Mine»-ը։ Սա նրա առաջին ուշ երեկոյան հեռուստատեսային հարցազրույցն էր 2021 թվականից ի վեր և 11-րդ հայտնությունը՝ այս հաղորդման մեջ։ Գրանդեն եղել է Փեն Բեջլիի «Podcrushed» փոդքասթի հյուրը։ Փոդքասթի առաջին մասը թողարկվել է հունիսի 12-ին, որին հաջորդել է երկրորդը՝ հունիսի 17-ին։ Նա նաև 2024 թվականի հուլիսի 9-ին ներկայացել է «Shut Up Evan» փոդքասթում։

### Վերնագիր և ստեղծագործական աշխատանք
Ալբոմի վերնագիրը կապված է «Մաքուր բանականության հավերժ փայլատակում»
(2004) ֆիլմի անվան հետ։ Ֆիլմում նկարահանվել է Ջիմ Քերրին, ում Գրանդեն բազմիցս ասել է, որ երկրպագում է, և ում շոուում՝ «Kidding»-ում, նա հանդես է եկել որպես հյուր։ «Eternal Sunshine» վերնագիրը թիզվել է երկու «Զատկի ձվերի» միջոցով։ Առաջինը «Yes, And?» գլխավոր սինգլի երաժշտական տեսահոլովակի բացման տեսարանում էր: Այստեղ ցուցադրվում է կարմիր քարտ, որի դիմային մասում նշված է «AG7» հապավումը, իսկ դրա տակ նշված են 41.0359° N, 71.9545° W աշխարհագրական կոորդինատները, որոնք մատնանշում են Նյու Յորքի Մոնթոք շրջանը` ֆիլմի կարևոր վայրերից մեկը։ Իսկ երկրորդը այն ժամանակ էր, երբ Գրանդեն իր ինստագրամում կիսվել էր Ալեքսանդր Փոփի «Eloisa to Abelard» բանաստեղծության մի քանի տողերով, այդ թվում՝ «Eternal sunshine of the spotless mind!» հատվածով։

«Eternal Sunshine» ալբոմի համար թողարկվել է յոթ շապիկի տարբերակ՝ ստանդարտ վինիլային շապիկ, չորս DTC տարբերակ Գրանդեի կայքի միջոցով, մանրածախ-էքսկլյուզիվ CD շապիկ (որը նաև ծառայում է որպես «Yes, And?» սինգլի շապիկ) և «Թարգեթ»-ի համար բացառիկ շապիկ՝ Միացյալ Նահանգներում։ Թվային շապիկի վրա պատկերված է Գրանդեի գլխի հետևի մասը, որտեղ նա հագել է սպիտակ զգեստ, իսկ նրա շիկահեր մազերը  պոչիկ են կապած։ Նկարում Արիանան հենված է մի կնոջ ուսին, որն իր սեփական կրկնօրինակն է։ Երեք շապիկները և «Yes, And?» շապիկը ներկայացվել են ալբոմի թողարկման հայտարարության հետ միասին։ Մնացած երեք այլընտրանքային շապիկները բացահայտվել են հունվար և փետրվար ամիսների ընթացքում։ Ալբոմի գովազդային նյութերում Գրանդեն կրում է «Maison Margiela» հագուստ՝ սպիտակ զգեստ և կարմիր ձեռնոցներ։ Նա նշել է, որ տարբեր շապիկները ֆիքսում են ալբոմի հուզական վերելքներն ու անկումները։

### Սինգլներ
«Yes, And?»-ը` «Eternal Sunshine»-ի գլխավոր սինգլը, թողարկվել է 2024 թվականի հունվարի 12-ին՝ սթրիմինգ ծառայությունների միջոցով։ Երգը թողարկվել է նաև 7-դյույմանոց, CD սինգլ և կասետային սկավառակների ձևաչափերով։ Երգի տեսահոլովակը թողարկվել է նույն օրը՝ Գրանդեի «Vevo» յություբյան ալիքով։ Երգի վերնագիրը բացահայտվել է թողարկումից մի քանի օր առաջ, երբ Գրանդեն լուսանկարվել էր վերնաշապիկով, որի վրա գրված էր երգի անունը։ «Yes, And?»-ը դեբյուտ է կատարել «Billboard Hot 100»-ի գագաթնակետում՝ նշանավորելով Գրանդեի ութերորդ առաջին տեղը զբաղեցրած սինգլը ԱՄՆ-ում։ Երգը նաև գլխավորել է «Global 200», «Global Excl. US» և «Canadian Hot 100» հիթ-շքերթները, ինչպես նաև հասել է լավագույն հնգյակին մի շարք երկրներում (ներառյալ Ավստրալիան, Իռլանդիան, Նոր Զելանդիան,  Միացյալ Թագավորությունը)։ Երգի բազմաթիվ տարբերակներ և ռեմիքսներ են թողարկվել, այդ թվում՝ Մրայա Քերիի մասնակցությամբ ռեմիքսը՝ փետրվարին։

Փետրվարի 5-ին Գրանդեն իր սոցիալական մեդիայի էջերի միջոցով հայտարարել է, որ «Yes, And?»-ից բացի նախապես այլ սինգլներ չեն թողարկվի: Նա բացատրել է, որ ցանկանում է, որպեսզի երկրպագուները «Eternal Sunshine»-ը այս անգամ ամբողջությամբ վայելեն, բայց հաստատել է, որ ալբոմից հետո սինգլներ դեռ կթողարկվեն։

«We Can't Be Friends (Wait for Your Love)» երգը դարձել է երկրորդ սինգլը և թողարկվել է 2024 թվականի մարտի 8-ին: Երգը թողարկվել է նաև CD, կասետային և 7-դյույմանոց վինիլային ձևաչափերով։ Տեսահոլովակը, որտեղ Գրանդեի կողքին նկարահանվել է դերասան Էվան Փիթերսը, Գրանդեն նկարագրել է որպես իր «Մաքուր բանականության հավերժ փայլատակում» ֆիլմի փոքր տարբերակը։ Երգը հայտնվել է «Billboard Hot 100»-ի առաջին հորիզոնականում, ինչը դարձել է Գրանդեի իններորդ հիթը և յոթերորդ առաջին տեղը գրաված դեբյուտը: Այսպիսով, Գրանդեն գերազանցել է Թեյլոր Սվիֆթին՝ որպես հիթ-շքերթներում ամենաշատ առաջին տեղը զբաղեցրած դեբյուտներ ունեցող կին։ «We Can't Be Friends (Wait for Your Love)»-ը նույնպես գլխավորել է «Global 200» հիթ-շքերթը, ինչպես նաև վեց այլ երկրների հիթ-շքերթներ (ներառյալ Նոր Զելանդիան, Մալայզիան և Արաբական Միացյալ Էմիրությունները): Երգը դարձել է Գրանդեի տասներորդ հիթը «Billboard Pop Airplay» հիթ-շքերթում, որտեղ այն երկու շաբաթ մնացել է առաջին հորիզոնականում։

«Eternal Sunshine» ալբոմի ութերորդ երգը՝ «The Boy Is Mine»-ը, վիրուսային կերպով տարածվել է ՏիկՏոկում՝ երգին կից պարային տենդենցի շնորհիվ, և առցանց կերպով ստացել է մի շարք հայտնի մարդկանց աջակցությունը։ Մայիսի 7-ին Գրանդեն իր ինստագրամի միջոցով հաստատել է երկրպագուների տեսությունները և հայտնել, որ այն կլինի հաջորդ սինգլը։ Երգի տեսահոլովակը՝ դերասան Փեն Բեջլիի մասնակցությամբ, թողարկվել է հունիսի 7-ին՝ չորս օր առաջ այն պահից, երբ այն ներկայացվել է ԱՄՆ-ի ժամանակակից հիթ ռադիոյում՝ որպես ալբոմի երրորդ սինգլ։ «Variety» ամսագիրը տեսահոլովակը նկարագրել է որպես «թատերական»։ Երգի ռեմիքսը՝ Բրենդիի և Մոնիկայի մասնակցությամբ, ում 1998 թվականի դուետը ոգեշնչել է Գրանդեին, թողարկվել է 2024 թվականի հունիսի 21-ին։ Երգի սոլո և ռեմիքս տարբերակները թողարկվել են հուլիսի վերջին։ «The Boy Is Mine» երգը եղել է «Global 200», Կանադայի և ԱՄՆ-ի հիթ-շքերթների թոփ 20-ում։

Քրիստիան Բրեսլաուերը եղել է բոլոր երեք սինգլների տեսահոլովակների ռեժիսորը։ Գրանդեի կայքում ցուցադրվում են վեց թղթապանակներ, որոնցից երեքը կրում են առաջին երեք սինգլների անունները։ Սա քննարկումների աթիթ է հանդիսացել այն մասին, որ հնարավոր է՝ ալբոմը ունենա ևս երեք սինգլ։

### Կատարումներ
Գրանդեն որպես երաժշտական հյուր հանդես է եկել «Շաբաթ երեկոյան ուղիղ եթերում» շոուի 2024 թվականի մարտի 9-ի թողարկմանը։ Սա նրա երրորդ մասնակցությունն էր շոուին և առաջինը՝ 2016 թվականից հետո։ Նա կատարել է «We Can't Be Friends (Wait for Your Love)» և «Imperfect for You» երգերը։ 2024 թվականի մայիսի 6-ին Գրանդեն ներկա է եղել Նյու Յորքում անցկացվող 2024 թվականի Met Gala-ին և հանդես է եկել որպես անակնկալ կատարող։ Նա կատարել է ալբոմի առաջին երեք սինգլները, ինչպես նաև «Into You», «7 Rings», «Քնած գեղեցկուհին» մուլտֆիլմից հայտնի «Once Upon A Dream», և Ուիթնի Հյուսթոնի և Մրայա Քերիի 1998 թվականի «When You Believe» երգի իր տարբերակը՝ Սինթիա Էրիվոյի հետ։ Գրանդեն դարձել է նաև «Ջիմի Ֆելոնի երեկոյան շոու» հաղորդման երաժշտական հյուր՝ 2024 թվականի հունիսի 6-ի էպիզոդում, որտեղ նա կատարել է «The Boy Is Mine» երգը։

## Քննադատների արձագանք

«Metacritic»-ում, որը պրոֆեսիոնալ հրապարակումներից ստացված գնահատականներին տալիս է նորմալացված 100 բալանոց սանդղակ, «Eternal Sunshine» ալբոմը ստացել է 84 միավոր՝ հիմնված 19 ակնարկների վրա, ինչը նշանակում է «ունիվերսալ գովասանք»։ «Rolling Stone»-ից Բրիթանի Սպանոսը ալբոմի վերաբերյալ իր գովասանական ակնարկում նշել է, որ «Eternal Sunshine»-ը Արիանայի կարիերայի ամենաազնիվ և նորարարական երաժշտություններից է՝ այն անվանելով «անմիջական դասական»։ Նմանատիպ գնահատականներ են տվել նաև այլ քննադատներ, ինչպիսիք են «NME»-ից Նիք Լևինը, «AllMusic»-ից Նիլ Զ. Յանգը, «Clash»-ից Էմմա Հարիսոնը, «The Guardian»-ից Լաուրա Սնեյփսը և «Նյու Յորք Թայմս»-ից Լինդսի Զոլադզը՝ ընդգծելով ալբոմի թեմատիկայի հասունությունը և այն անվանելով Գրանդեի ամենաուժեղ և առավել նրբաճաշակ ալբոմներից մեկը, ինչպես նաև գնահատելով ընտրված թեմաների հասունությունը։

Ալբոմի երաժշտական տոնայնությունը հաճախ գովաբանվել է։ «Pitchfork»-ից Հարի Տաֆոյան, «Beats Per Minute»-ից Մոզես Ժանֆրանսուան, «Variety»-ից Ջեմ Ասվադը և «Consequence»-ի Մերի Սիրոկին ընդգծել են Գրանդեի նուրբ և զսպված վոկալը, որը կենտրոնացել է կառուցվածքի վրա՝ նրա վոկալային դիապազոնը ցուցադրելու փոխարեն։ Զոլադցը «Eternal Sunshine»-ը համարել է Գրանդեի «տեքստային առումով հետևողական» ալբոմներից մեկը։ «The Independent»-ից Հելեն Բրաունը, սակայն, գտել է, որ այս հնչերանգը բավականին խոսակցական է և ալբոմում բացակայում են «ուժեղ մեղեդային խայթոցները»:

Մի շարք քննադատներ դժգոհություն են հայտնել ալբոմի երգերի բառերի վերաբերյալ։ «The Daily Telegraph»-ից Փոփի Փլետը և «The Line of Best Fit»-ից Դեյվիդ Քոբբալդը ալբոմը համարել են «խորամանկորեն» ստեղծված փոփ ալբոմ՝ չնայած նրան, որ որոշ երգեր թվում են ճնշող և և բառերի առումով պարզ։ Թաֆոյան նշել է, որ Գրանդեն հաճախ օգտագործում է «ստանդարտ արտահայտություններ կամ անորոշ ձևակերպումներ», Սիրոկին նկատել է տեքստերի հասկացության պակաս, իսկ և Գրինը պնդում էր, որ որոշ երգեր  էական նշանակություն չունեն։ «Sputnikmusic»-ից Ռոբերտ Սոնան ալբոմը անվանել է «ոչ հավակնոտ» իր տեքստերի պատճառով։

Մի քանի կարծիքներում բարձր է գնահատվել է Մարտինի կատարած աշխատանքը, հատկապես նրա ոճական ազդեցությունը «Eternal Sunshine»-ի վրա։ Սոնան գնահատել է Գրանդեի «հստակ» պրոդյուսերական թիմը՝ Մարտինին, Սալմանզադեին և Դավիդիորին՝ ալբոմը «եզակի և կերպարային արվեստի գործ» դարձնելու համար՝ ի տարբերություն «Positions»-ի։ Ժանֆրանսուան այս ձևաչափը համարել է վերադարձ 1990-ականների R&B-ին (մի բան, որը խիստ պահանջված է երկրպագուների և քննադատների կողմից)։ Սալ Չինքեմանին համաձայնել է Պլաթի հետ՝ քննադատելով, որ ալբոմը Գրանդեի ծանոթ երաժշտական ոճից դուրս չի եկել։

«Eternal Sunshine»-ի որպես «ամուսնալուծության ալբոմ» ընկալված կարգավիճակը քննադատական քննարկման թեմա է դարձել։ Սնեյփսը ալբոմը նկարագրել է որպես նուրբ «հետամուսնալուծական» ձայնագրություն։ Թաֆոյան կարծում է, որ «Eternal Sunshine»-ը ամուսնալուծության ալբոմի համար անյքան էլ համահունչ չէ, որքան Ադելի «30» ալբոմը, մինչդեռ Ժանֆրանսուան նշել է, որ այն ոչ մի կերպ չի կարող բաժանման ալբոմ համարվել։

## Կոմերցիոն կատարումներ
«Eternal Sunshine» ալբոմը թողարկման օրը հավաքել Է 58.1 միլիոն լսում Spotify-ում՝ սահմանելով 2024 թվականին մեկ օրում ամենաշատ լսված ալբոմի ռեկորդը: Ալբոմի 12  երգերը միաժամանակ հայտնվել են «Billboard Global 200» և «Global Excl. U.S.» չարթերում: Առաջինի դեպքում տասը երգ հայտնվել են լավագույն 25-ի շրջանում, իսկ «We Can't Be Friends (Wait for Your Love)» երգը դեբյուտ է կատարել  երկու հիթ-շքերթների առաջին հորիզոնականում՝ դառնալով ալբոմի երկրորդ հիթը՝ «Yes, And?»-ից հետո:

### ԱՄՆ
«Eternal Sunshine» ալբոմը ԱՄՆ-ի «Billboard 200» հիթ-շքերթում հայտնվել է առաջին հորիզոնականում՝ 227,000 ալբոմին համարժեք միավորներով, ներառյալ 194.92 միլիոն դիտումներ և 77,000 ալբոմի վաճառք առաջին շաբաթվա ընթացքում: Այն դարձել է Գրանդեի վեցերորդ առաջին տեղը զբաղեցրած ալբոմը և նրա երրորդ ամենամեծ «բացման շաբաթվա» վաճառքը՝ զիջելով միայն «Thank U, Next»-ին (360,000) և «Sweetener»-ին (231,000): Այն շաբաթվա ամենաշատ սպառված ալբոմն էր՝ հայտնվելով թե՛ «Billboard Top Streaming Albums», թե՛ «Top Album Sales» հիթ-շքերթների առաջին տեղում և նշանավորելով Գրանդեի վեցերորդ այսպիսի նվաճումը: Ավելին, այն դարձել է նրա երկրորդ առաջին տեղը զբաղեցրած ալբոմը «Billboard Vinyl Albums» աղյուսակում: 33,000 վաճառքով Գրանդեն ունեցել է իր լավագույն վինիլային վաճառքի շաբաթը՝ գերազանցելով «Positions»-ին (32,000): Թողարկման պահին «Eternal Sunshine»-ը հասել է 2024 թվականի ամենամեծ ԱՄՆ վաճառքի դեբյուտին՝ գերազանցելով Քանյե Ուեսթի և Ty Dolla Sign-ի «Vultures 1» ալբոմին (148,000 միավոր): Երկրորդ շաբաթվա ընթացքում ալբոմը մնացել է աղյուսակի առաջին տեղում՝ լրացուցիչ 100,500 ալբոմին համարժեք միավորներով, ներառյալ 115.05 միլիոն դիտումներ և 13,000 ալբոմի վաճառք: Դա Գրանդեի երրորդ ալբոմն էր, որն իր առաջին երկու շաբաթներն անցկացրել է առաջին տեղում՝ հաջորդդելով «Thank U, Next»-ին և «Positions»-ին: Երրորդ շաբաթում ալբոմը իջել է երրորդ տեղ՝ վաստակելով 72,000 միավոր: «Eternal Sunshine»-ը վեց հաջորդական շաբաթներ անցկացրել է հիթ-շքերթի առաջին տասնյակում: Գրանդեի վեբ խանութում ստորագրված CD-ների համալրումից հետո ալբոմը բարձրացել է չարթի ութերորդ հորիզոնական (2024 թվականի հուլիսի 6)՝ անցկացնելով յոթ ոչ հաջորդական շաբաթներ առաջին տասնյակում:

«Billboard Hot 100» աղյուսակի 2024 թվականի մարտի 23-ի թողարկման մեջ միաժամանակ հայտնվել են ալբոմի բոլոր 12 երգերը, ինչը դարձել է Գրանդեի երրորդ հաջորդական ասպիսի ալբոմը՝ հետևելով «Thank U, Next»-ին (12 երգ) և «Positions»-ին (14 երգ): Դրանցից 11-ը նոր մուտքեր էին. այդ երգերից 10-ը հայտնվել են թոփ 40-ում: Գրանդեի «Hot 100»-ի կարիերայի հաշիվն ընդլայնվել է մինչև 85 մուտք՝ հավասարվելով Բիյոնսեին: Ալբոմի երկրորդ սինգլի՝ «We Can't Be Friends (Wait for Your Love)»-ի առաջին տեղում հայտնվելը նշանավորել է Գրանդեի կարիերայում առաջին դեպքը, երբ միաժամանակ դեբյուտ է կատարել թե՛ «Billboard 200_-ի, թե՛ «Hot 100»-ի առաջին տեղերում: Դա նաև նրան դարձրել է առաջին կինը, որն ԱՄՆ-ում ունեցել է երկու ալբոմ՝ բազմաթիվ առաջին տեղի դեբյուտներով՝ «Thank U, Next»-ից (2019) հետո: Բացի այդ, Գրանդեի տատիկը՝ Մարջորի Գրանդեն, ալբոմի «Ordinary Things» երգով առաջին անգամ հայտնվել է «Billboard Hot 100» չարթում։ Սա Մարջորիին դարձրել է «Hot 100»-ում երբևէ հայտնված ամենատարեց կատարողը՝ 98 տարեկան:

Ալբոմի ուժեղ չարթային կատարողականության շնորհիվ Գրանդեն բարձրացել է «Billboard Artist 100» հիթ-շքերթի առաջին հորիզոնական տասնվեցերորդ ոչ հաջորդական շաբաթվա համար, ինչը վեցերորդ ամենաբարձր ցուցանիշն է ցանկացած արտիստի համար հիթ-շքերթի ստեղծումից ի վեր: Ավելին, դա նաև նշանավորել է Գրանդեի կյանքում առաջին դեպքը, երբ նա հասել է թե՛ «Billboard Hot 100 Songwriters», թե՛ «Hot 100 Producers» աղյուսակների գագաթնակետին: Սա նրան դարձրել է չորրորդ արտիստը և երկրորդ կինը, որը երբևէ միաժամանակ գլխավորել է «Artist 100», «Hot 100», «Billboard 200», «Hot 100 Songwriters» և «Hot 100 Producers» աղյուսակները: Նա մնացել է «Hot 100 Songwriters» հիթ-շքերթի առաջին տեղում երկու հաջորդական շաբաթ:.

### Համաշխարհային
Միացյալ Թագավորությունում «Eternal Sunshine»-ը դեբյուտ է կատարել «UK Albums Chart»-ի առաջին տեղում՝ դառնալով Գրանդեի հինգերորդ հաջորդական առաջին տեղը զբաղեցրած ալբոմը: Այն նաև դեբյուտ է արել Միացյալ Թագավորության «Official Vinyl Albums Chart»-ի առաջին տեղում: Հինգ անգամ առաջին տեղ զբաղեցրած ալբոմներով Գրանդեն միացել է Սելին Դիոնին և Լեդի Գագային՝ որպես Միացյալ Թագավորությունում վեցերորդ ամենաշատ առաջին տեղ զբաղեցրած ալբոմներ ունեցող կին արտիստ։ Ալբոմը մնացել է առաջին հորիզոնականում երկու հաջորդական շաբաթներ: Ավելին, ալբոմի սինգլները՝ «Yes, And?»-ը և «We Can't Be Friends (Wait for Your Love)»-ը, երկուսն էլ հասել են UK Singles Chart-ի երկրորդ հորիզոնականին: Ալբոմը նաև նվաճել է «Irish Albums Chart» հիթ-շքերթի գագաթը՝ նշանավորելով Գրանդեի հինգերորդ հաջորդական առաջին տեղը զբաղեցրած ալբոմը Իռլանդիայում։

Կանադայում «Eternal Sunshine»-ը դեբյուտ է արել «Billboard Canadian Albums Chart»-ի գագաթին՝ Գրանդեին բերելով իր հինգերորդ առաջին տեղը զբաղեցրած ալբոմն այնտեղ: Այն մնացել է առաջին տեղում երկու հաջորդական շաբաթ: Թողարկման պահին ալբոմի բոլոր 12 աղյուսակին համապատասխանող երգերը միաժամանակ հայտնվել են «Canadian Hot 100-ում»: «Yes, And?»-ը դեբյուտ է արել առաջին տեղում՝ դառնալով Գրանդեի յոթերորդ աղյուսակը գլխավորած երգը, իսկ «We Can't Be Friends (Wait for Your Love)»-ը դեբյուտ է կատարել երրորդ տեղում՝ նշանավորելով նրա 23-րդ թոփ տասնյակի հիթը երկրում: «Luminate»-ի 2024 թվականի կեսի երաժշտական զեկույցում «Eternal Sunshine»-ը դասվել է տարվա տասներորդ ամենաշատ վաճառված ալբոմների շարքում՝ հուլիսի դրությամբ 91,000 ընդհանուր ալբոմին համարժեք միավորներով, որը բաղկացած էր 6,000 ալբոմի վաճառքից, 8,000 երգի վաճառքից, 110.3 միլիոն աուդիո դիտումներից և 4.4 միլիոն վիդեո դիտումներից:

Ավստրալիայում «Eternal Sunshine»-ը դեբյուտ է արել «ARIA Albums Chart»-ի առաջին տեղում՝ նշանավորելով Գրանդեի հինգերորդ աղյուսակը գլխավորած ալբոմը երկրում: Այն մնացել է առաջին տեղում երեք հաջորդական շաբաթ: Ավելին, ալբոմի յոթ երգեր միաժամանակ հայտնվել են «ARIA Top 50 Singles» չարթում, ընդ որում «We Can't Be Friends (Wait for Your Love)»-ը դեբյուտ է արել երկրորդ տեղում՝ դառնալով Գրանդեի 20-րդ թոփ տասնյակի հիթը երկրում և ալբոմի ամենաբարձր դիրք զբաղեցրած երգը՝ «Yes, And?»-ի կողքին, որը նախկինում հասել էր երկրորդ տեղին:

Նոր Զելանդիայում «Eternal Sunshine»-ը հայտնվել է «NZ Top 40 Album» չարթի-ի գագաթին՝ դառնալով Գրանդեի հինգերորդ աղյուսակը գլխավորած ալբոմն այնտեղ: Այն մնացել է առաջին տեղում երկու հաջորդական շաբաթ: Ավելին, ալբոմի ինը երգեր միաժամանակ հայտնվել են «NZ Top 40 Singles» հիթ-շքերթում, ընդ որում «We Can't Be Friends (Wait for Your Love)»-ը դարձել է Գրանդեի յոթերորդ առաջին տեղը զբաղեցրած և ալբոմի ամենաբարձր դիրք զբաղեցրած սինգլը՝ գերազանցելով «Yes, And?»-ին, որը նախկինում հասել էր երրորդ տեղին:

## Ազդեցություն

«Eternal Sunshine» ալբոմը լայնամասշտաբ մեդիա ուշադրության արժանացավ թե՛ թողարկումից առաջ, թե՛ դրանից հետո։ Ալբոմի վիզուալ էսթետիկան վերստեղծվել է բազմաթիվ բրենդների կողմից։ Vanity Fair-ից Սավաննա Ուոլշի խոսքերով, ալբոմի թողարկումից հետո ժամերի ընթացքում «Մաքուր բանականության հավերժ փայլատակում» ֆիլմի դիտումները կրկնապատկվել են «Վուդու»-ում՝ ըստ «Ֆանդանգո»-ի տվյալների։

Ալբոմի թողարկումից հետո Բրենդիի և Մոնիկայի «The Boy Is Mine» երգի լսումները ԱՄՆ-ում աճել են 18 տոկոսով՝ «Eternal Sunshine» ալբոմի նույնանուն երգի շնորհիվ (հայտնում է Billboard-ը)։ Մի քանի արտիստներ, ինչպիսիք են Քրիստինա Ագիլերան, Քելլի Քլարկսոնը, Սինթիա Էրիվոն, Օլիվիա Ռոդրիգոն, Մեգան Դը Ստելիոնը, Բիլլի Այլիշը, Թեյթ ՄաքՌեյը, Սելենա Գոմեսը, Նորմանին և City Girls խմբից ՋեյԹին, գովաբանել են ալբոմը և արտահայտել իրենց ոգևորությունը դրա թողարկման վերաբերյալ։

Ֆորբսը քննարկել է Գրանդեի ուժեղ հիթ-շքերթային ցուցանիշները և արագ տեմպով աճող հիթերի քանակը ամերիկյան «Billboard Hot 100»-ում, երբ «Eternal Sunshine»-ի սինգլները՝ «Yes, And?» և «We Can't Be Friends (Wait for Your Love)»-ը, դեբյուտային դիրքում են հայտնվել՝ նշելով. «Արիանա Գրանդեն կարծես միշտ հայտնվում է «Hot 100»-ի առաջին հորիզոնականում, երբ ունի նոր սինգլ։ Ամերիկյան հասարակությունը սիրում է նրան և նրա ստեղծած երաժշտությունը։ Գրանդեի 9 հիթերը եղել են «Hot 100»-ի առաջին հորիզոնականում ընդամենը կես տասնամյակում։ Դա անչափ կարճ ժամանակահատված է այդքան շատ հիթեր ունենալու համար՝ հաշվի առնելով, որ կան շատ այլ արտիստներ, որոնք երկար տարիներ փորձում են հասնել դրան»։

«York Vision» թերթից Մեթյու Էնիսը «Eternal Sunshine»-ի մասին իր կարծիքում շեշտել է Գրանդեի «Երաժշտության հրաշակերտի կարգավիճակը» և ընդգծել․ ««Eternal Sunshine»-ը ևս  մեկ ապացույց է, որ Գրանդեն արժանի է իր ժառանգությանը՝ համարվելու մեր ժամանակների ամենակարևոր երաժշտական տաղանդներից մեկը»։

## Երգերի ցանկ

## Անձնակազմ
**Երաժիշտներ**

* Արիանա Գրանդե – գլխավոր վոկալ, բեք վոկալ (բոլոր երգերում), ծրագրավորում (երգ 4)
* Շինտարո Յասուդա – ստեղնաշարային գործիքներ, ծրագրավորում (երգեր 1, 5, 8), հարվածային գործիքներ (5, 8)
* Նիք Լի – ստեղնաշարային գործիքներ, ծրագրավորում, տրոմբոն (երգեր 1, 13), բաս, հարվածային գործիքներ (13)
* Աարոն Չունգ – բաս, կիթառ, ծրագրավորում, սինթեզատոր, ջութակ (երգ 1)
* Մաքս Մարտին – ստեղնաշարային գործիքներ (երգեր 2, 3, 5–10, 12), բեք վոկալ, բաս, հարվածային գործիքներ (երգեր 2, 3, 5, 7–10, 12), կիթառ (երգեր 2, 7, 10, 12), ծրագրավորում (երգեր 3, 5–10, 12)
* Իլյա – բեք վոկալ, բաս, ստեղնաշարային գործիքներ, ծրագրավորում (երգեր 2–5, 7–12), կիթառ (2, 7, 10, 12), սինթեզատոր (երգ 3), դաշնամուր (երգ 5, 9)
* Մատտիաս Բյուլունդ – լարային գործիքներ, սինթեզատոր (երգեր 2, 3), զանգակ, փողային գործիքներ (երգ 2)
* Թոմաս Յոնսոն – տենոր սաքսոֆոն (երգեր 2, 3)
* Պետր Յոնասոն – տրոմբոն (երգեր 2, 3)
* Մագնուս Յոհանսոն – շեփոր, ջութակ (երգեր 2, 3)
* Կարլ Գուներ – լարային գործիքներ, սինթեզատոր (երգեր 2, 3)
* Յան Բյերգեր – շեփոր (երգեր 2, 3)
* Հաննա Հելգեգրեն – ջութակ (երգեր 2, 3)
* Էրիկ Արվինդեր – ջութակ (երգեր 2, 3)
* Վոյտեկ Գորալ – ալտ սաքսոֆոն (երգ 2)
* Մայքլ Էնգստրյոմ – բաս (երգ 2)
* Լու Կարաո – բաս (երգ 2)
* Դեյվիդ Բուկովինսկի – թավջութակ (երգ 2)
* Պեր Ստրանդբերգ – կիթառ (երգ 2)
* Դավիդիոր – ստեղնաշարային գործիքներ (երգ 5), հարվածային գործիքներ, ծրագրավորում (երգ 8)
* Օսկար Գյորրես – բաս, կիթառ, ստեղնաշարային գործիքներ, հարվածային գործիքներ, ծրագրավորում (երգ 6)
* Շելբեկ – հարվածային գործիքներ (երգ 7)
* Դավիդե Ռոսի – թավջութակ, լարային գործիքներ, ալտ, ջութակ (երգ 10)
* Լուկա Կլոզեր – բաս, հարվածային գործիքներ, ստեղնաշարային գործիքներ, ծրագրավորում (երգ 13)
* Թրոյ Սիվան – հյուր արտիստ (երգ 14)
* Մրայա Քերի – հյուր արտիստ (երգ 17)

**Տեխնիկական ապահովում**
* Ռենդի Մերիլ – մաստերինգ
* Սերբան Գենեա – միքսինգ (երգեր 1–3, 5–13)
* Իլյա – միքսինգ (երգեր 4)
* Սեմ Հոլանդ – հնչյունային օպերատոր
* Լու Կարաո – հնչյունային օպերատոր
* Բրայս Բորդոն – միքսինգի օժանդակություն (երգեր 1–3, 5–13)
* Էրիկ Էյլանդ – հնչյունային օպերատորի օգնական
* Ռոբ Սելենս – հնչյունային օպերատորի օգնական (երգեր 2–5, 7–13)

## Հիթ-շքերթներ

### Շաբաթական հիթ-շքերթներ

### Ամսական հիթ-շքերթներ

## Հավաստագրեր

## Թողարկման պատմություն

## Ծանոթագրություններ

Կատեգորիա:Billboard 200 գլխավորած ալբոմներ
Կատեգորիա:Անգլալեզու ալբոմներ
Կատեգորիա:Արիանա Գրանդեի ալբոմներ
Կատեգորիա:Փոփ ալբոմներ